钦定古今图书集成/明伦汇编/官常典/第498卷 > 耶律颇德
## 钦定古今图书集成/明伦汇编/官常典/第498卷 > 耶律颇德

按《辽史耶律斜涅赤传》，“斜涅赤侄颇德，字兀古邻，弱
冠事太祖。天显初，为左皮室详稳，典宿卫，迁南院夷
离菫，治有声。石敬瑭破张敬达军于太原北，时颇德
勒兵为援，敬达遁，敬瑭追至晋安寨，围之。颇德领轻
骑袭潞州，塞其饷道，唐诸将惧，杀敬达以降。会同初，
改迭剌部夷离菫为大王，即拜颇德，既而加采访使。”
旧制，肃祖以下宗室称院，德祖宗室号“三父房”称“横
帐”，百官子弟及籍没人称“著帐。”耶律斜的言横帐班
列不可与北南院并。太宗诏在廷议，皆曰然，乃诏横
帐班列居上。颇德奏曰：“臣伏见《官制》，北南院大王品
在惕隐上。今横帐始图，爵位之高，愿与北南院参任，
兹又耻与同列。夫横帐与诸族，皆臣也，班列奚以异？”
帝乃谕百官曰：“朕所不知，卿等不宜面从。”诏仍旧制，
其彊直不挠如此。《颇德》状貌秀伟，初，太祖见之曰：“是
子风骨异常，儿必为国器。”后果然。卒，年四十九。